รายการเดินหน้าประเทศไทย : มติคณะรัฐมนตรีฉบับประชาชน วันพุธที่ 3 มกราคม 2561
คณะรัฐมนตรีเห็นชอบกรอบการดำเนินการโครงการบ้านคนไทยประชารัฐ ในที่ดินราชพัสดุ   โดยกลุ่มเป้าหมาย คือ ประชาชนผู้ที่ได้รับสิทธิในบัตรสวัสดิการแห่งรัฐและประชาชนทั่วไป รวมถึงบุคลากรภาครัฐ อัตราดอกเบี้ยเงินกู้ร้อยละ 3 ต่อปี ระยะเวลา 4 ปีแรก และอัตราดอกเบี้ยเงินกู้ร้อยละ MRR-0.75 หรือ MRR-1 ต่อปี สูงสุดไม่เกิน 40 ปี โครงการบ้านประชารัฐบนที่ดินราชพัสดุระยะที่ 2 (บ้านคนไทย) กรอบวงเงินแบ่งเป็น 2 กรอบ ได้แก่ สินเชื่อพัฒนาโครงการที่อยู่อาศัย (Pre Finance) ซึ่งธนาคารอาคารสงเคราะห์และธนาคารออมสินได้กำหนดอัตราดอกเบี้ยผ่อนปรนปีที่ 1- 3 ร้อยละ 3 ต่อปี หลังจากนั้น MLR - ไม่เกินร้อยละ 1 ต่อปี ระยะเวลากู้ไม่เกิน 5 ปี เพื่อสนับสนุนสินเชื่อให้ผู้ประกอบการและบริษัทธนารักษ์พัฒนาสินทรัพย์ จำกัด และสินเชื่อเพื่อที่อยู่อาศัย โดยกำหนดอัตราดอกเบี้ยผ่อนปรนปีที่ 1-4 ร้อยละ 2.75 ต่อปี MRR - ร้อยละ 1 ต่อปี ระยะเวลากู้ไม่เกิน 30 ปี

คณะรัฐมนตรีอนุมัติร่างกฎกระทรวงค่าธรรมเนียมการใช้ยานยนต์บนทางหลวงพิเศษ หมายเลข 7 ช่วงกรุงเทพฯ –ชลบุรี –พัทยา (ฉบับที่....) พ.ศ.... เพื่อกำหนดอัตราค่าธรรมเนียมการใช้ยานยนต์บนทางหลวงพิเศษหมายเลข 7 (กรุงเทพฯ - เมืองพัทยา) ใหม่ เพื่อให้สอดคล้องกับการเก็บค่าธรรมเนียมผ่านทางในระบบปิด (Closed System) ตามมติ ครม. เมื่อวันที่ 13 พ.ค.2532 โดยการจัดเก็บค่าธรรมเนียมระบบปิดอย่างเต็มรูปแบบ จำนวน 9 ด่าน ประกอบด้วย ด่านลาดกระบัง ด่านบางบ่อ ด่านบางปะกง ด่านพนัสนิคม ด่านบ้านบึง ด่านบางพระ ด่านหนองขาม ด่านโป่ง และด่านพัทยา โดยจะให้กรมทางหลวงเปิดให้บริการระบบปิดและใช้อัตราค่าธรรมเนียมผ่านทางอัตราใหม่ รถ 4 ล้อ จากด่านต้นทาง (ด่านลาดกระบัง) – ปลายทาง (ด่านพัทยา) ในอัตรารวม 105 บาท รถ 6 ล้อ จากต้นทาง (ด่านลาดกระบัง) – ปลายทาง (ด่านพัทยา) ในอัตรารวม 170 บาท และรถมากกว่า 6 ล้อจากต้นทาง (ด่านลาดกระบัง) – ปลายทาง (ด่านพัทยา) ในอัตรารวม 245 บาท